**A 62-A ZI MONDIALĂ DE RUGĂCIUNE PENTRU VOCAȚII**

**(11 mai 2025)**

**ADORAȚIE**

***Pelerini ai speranței prin dăruirea generoasă a vieții***

**1. Cântec: *În fața ta, Isus iubit***  
În fața ta, Isus iubit, vin azi încrezător,  
Căci tu ești Dumnezeu slăvit și blând Mântuitor.  
Tu stai ascuns sub vălul sfânt al Tainei din altar  
Și-mparți la cei de pe pământ al mântuirii dar.  
   
Pe cruce tu mi-ai dovedit iubirea ce o ai;  
Păcatul meu l-ai ispășit, ca să mă duci la rai;  
Și-aici în Sfântul Sacrament, ești jertfă ne-ncetat,  
Te-arăți în orișice moment prieten devotat.  
   
Cu drag cuvântul ți-l ascult și-n inimă-l păstrez,  
Căci merită nespus de mult în toate să-l urmez.  
Dă-mi harul tău întăritor, să merg pe urma ta;  
Isuse, blând Mântuitor, fii călăuza mea.  
   
Eu văd că și puținul bun îl fac atât de greu,  
De-aceea-ncrederea mi-o pun în ajutorul tău.  
Gândindu-mă la drumul strâmt spre mântuirea mea,  
Îți cer, Isuse, harul sfânt și îndurarea ta.

**Introducere:**

Doamne Isuse Cristoase, tu ai voit să rămâi în mijlocul nostru și ți-ai ales drept locuință casa sfântă a Tatălui tău, care este Biserica. Aici îi chemi și-i aștepți pe oamenii dornici să te cunoască și să se împărtășească din darurile tale scumpe. Iată-mă și pe mine, ascultând de chemarea tainică a harului tău și de glasul profetic al Bisericii, vin în casa ta să văd unde locuiești. Casa ta e lipsită de confortul locuințelor împărătești, dar este plină de tăcere, demnitate și pace. Aici poate găsi oricine un moment de fericire și să plece apoi mulțumit la datoria sa.

Dă-mi harul să vin adesea să te vizitez și să depun la picioarele tale durerea și bucuria care-mi însoțește viața. Cucerește-mi inima, așa cum i-ai cucerit pe sfinții apostoli, pentru a-ți sluji cu drag în tot timpul vieții.

Ziua Mondială de Rugăciune pentru Vocații ne invită, în fiecare an, să luăm în considerare darul prețios al chemării pe care Domnul o adresează fiecăruia dintre noi, poporul său credincios aflat pe cale, ca să putem lua parte la proiectul său de iubire și să întrupăm frumusețea evangheliei în diferitele stări de viață. A asculta chemarea divină, departe de a fi o obligație impusă din exterior, eventual în numele unui ideal religios, este în schimb cel mai sigur mod pe care-l avem pentru a alimenta dorința de fericire pe care o purtăm înăuntru: viața noastră se realizează și se împlinește atunci când descoperim cine suntem, care sunt calitățile noastre, în ce ogor putem să le fructificăm, ce drum putem parcurge pentru a deveni semn și instrument de iubire, de primire, de frumusețe și de pace, în contextele în care trăim.

Tu m-ai chemat, Doamne, să te vizitez; dă-mi harul să rămân cu bucurie în preajma ta, ca să te urmez cu credință în călătoria spre patria cerească și să mă învrednicesc de a fi primit în lăcașurile tale veșnice din ceruri. Tu, care viețuiești și domnești în vecii vecilor. Amin.

***Aleluia***

***Citire din Evanghelia Domnului nostru Isus Cristos după sfântul Ioan 10,27-30***

În acel timp, Isus le-a spus: "Oile mele ascultă glasul meu; eu le cunosc, iar ele mă urmează. Eu le dau viața veșnică și nu vor pieri niciodată. Și nimeni nu le va răpi din mâna mea. Tatăl meu, care mi le-a dat, este mai mare decât toți și nimeni nu le poate răpi din mâna Tatălui meu. Eu și Tatăl una suntem".

***Cuvântul Domnului***

**Meditație:**

În cea de-a LXII-a Zi mondială de rugăciune pentru vocații, doresc să vă adresez o invitație plină de bucurie și încurajatoare de a fi pelerini ai speranței prin dăruirea generoasă a vieții.

Vocația este un dar prețios pe care Dumnezeu îl sădește în inimi, o chemare de a ieși din sine pentru a porni pe un drum de iubire și slujire. Și fiecare vocație în Biserică - fie că este laicală, fie la slujirea hirotonită sau la viața consacrată - este un semn al speranței pe care Dumnezeu o nutrește pentru lume și pentru fiecare dintre copiii săi.

În acest timp, mulți tineri se simt pierduți în fața viitorului. Ei se confruntă adesea cu incertitudinea privind perspectivele de muncă și, mai profund, cu o criză de identitate care este o criză de sens și de valori și pe care confuzia digitală o face și mai dificil de traversat. Injustițiile față de cei slabi și săraci, indiferența bogăției egoiste și violența războiului amenință planurile de viață bună pe care le cultivă în sufletele lor. Cu toate acestea, Domnul, care cunoaște inima omului, nu ne abandonează în nesiguranță; dimpotrivă, vrea să trezească în fiecare conștiința de a fi iubit, chemat și trimis ca pelerin al speranței.

De aceea, noi, membrii adulți ai Bisericii, în special păstorii de suflete, suntem îndemnați să primim, să discernem și să însoțim parcursul vocațional al noilor generații. Iar voi, cei tineri, sunteți chemați să fiți protagoniști sau, mai bine zis, co-protagoniști alături de Duhul Sfânt, care trezește în voi dorința de a face din viață un dar de iubire. (*text din mesajul Sfântului Părinte Francisc pentru a 62-a Zi Mondială de Rugăciune pentru Vocații*).

**Cântec:**

Isuse, cred c-aici în Sfânta Taină

Ești tu prezent ca om și Dumnezeu.

Eu nu te văd, dar cred din suflet, Doamne,

Ai spus-o tu, eu cred cuvântul tău.

Din Sfânta Taină, tu privești la mine

Și parc-aud șoptindu-mi al tău glas,

Ca să rămân mereu, mereu cu tine,

Așa cum tu cu mine ai rămas.

Te doare mult, că oamenii te uită,

Că te jignesc, chiar unii dintre-ai tăi.

De-aceea eu doresc ca prin iubire

Să ispășesc și vina celor răi.

Primește-mi, Doamne, inima întreagă,

Să fie-a ta, așa cum o dorești,

Să bată-ntruna numai pentru tine,

Locaș plăcut într-însa să-ți găsești.

**Vocația: Recunoștință, curaj și trudă.**

Primul cuvânt al vocației este **recunoștință.** A naviga spre direcția corectă nu este o misiune încredințată numai eforturilor noastre, nici nu depinde numai de parcursurile pe care alegem să le facem. Realizarea de noi înșine și a proiectelor noastre de viață nu este rezultatul matematic a ceea ce decidem într-un „eu” izolat; dimpotrivă, este înainte de toate răspunsul la o chemare care ne vine de sus. Domnul este cel care ne indică malul spre care să mergem și cel care, încă mai înainte, ne dăruiește curajul de a urca în barcă; el este cel care, în timp ce ne cheamă, devine și păstorul nostru pentru a ne însoți, a ne arăta direcția, a împiedica să nu ne încâlcim în mrejele nehotărârii și a ne face capabili să înaintăm.

Fiecare vocație se naște din acea privire iubitoare cu care Domnul ne-a venit în întâmpinare. Mai mult decât o alegere a noastră, este răspunsul la chemarea gratuită a Domnului; de aceea, vom reuși s-o descoperim și s-o îmbrățișăm când inima noastră se va deschide recunoștinței și va ști să perceapă trecerea lui Dumnezeu în viața noastră.

**Al doilea cuvânt al vocației: curaj.**

Ceea ce adesea ne împiedică să mergem, să creștem, să alegem drumul pe care Domnul îl trasează pentru noi sunt fricile care se agită în inima noastră. Când suntem chemați să părăsim locul nostru sigur și să îmbrățișăm o stare de viață - cum sunt căsătoria, preoția, viața consacrată -, prima reacție este adesea reprezentată de "fantoma necredinței": Nu este posibil ca această vocație să fie pentru mine; este vorba cu adevărat de drumul corect? Domnul îmi cere asta chiar mie?

Și, încet-încet, cresc în noi toate acele considerații, acele justificări și acele calcule care ne fac să pierdem elanul, ne dezorientează și ne lasă paralizați: credem că am greșit, că nu suntem la înălțime.

Domnul știe că o alegere fundamentală de viață, cum este aceea de a se consacra în mod special în slujba sa, cere curaj. El cunoaște întrebările, îndoielile și dificultățile noastre, și de aceea ne asigură: „*Eu sunt păstorul cel bun*". Credința în persoana sa care ne vine în întâmpinare și ne însoțește, ne eliberează de acea lene ce ne cuprinde adesea, adică acea descurajare interioară care ne blochează și nu ne permite să gustăm frumusețea vocației.

**Al treilea cuvânt al vocației: trudă.**

Fiecare vocație comportă o angajare. Domnul ne cheamă pentru că vrea să ne facă capabili să luăm în mână viața noastră pentru a o pune în slujba evangheliei, în modurile concrete și zilnice pe care el ni le indică, și în special în diferitele forme de vocație laicală, prezbiterală și de viață consacrată.

Dacă ne lăsăm doborâți de gândul responsabilităților care ne așteaptă, atunci ne vom abate repede privirea de la Isus și vom risca să ne pierdem. Dimpotrivă, chiar și în fragilități și sărăciile noastre, credința ne permite să mergem în întâmpinarea Domnului Înviat și să învingem. De fapt, el ne întinde mâna atunci când, din cauza oboselii sau fricii, riscăm să ne pierdem, și ne dăruiește elanul necesar pentru a trăi vocația noastră cu bucurie și entuziasm.

Cunosc truda voastră, singurătățile care uneori îngreunează inima, riscul obișnuinței care încet-încet stinge focul arzător al chemării, povara incertitudinii și a precarității din timpurile noastre, frica de viitor. Curaj, nu vă temeți! Isus este alături de noi și, dacă-l recunoaștem ca unicul păstor al vieții noastre, el ne întinde mâna și ne prinde pentru a ne salva.

Să ne rugăm ca Biserica să parcurgă acest drum în slujba vocațiilor, deschizând breșe în inima fiecărui credincios, pentru ca fiecare să poată descoperi cu recunoștință chemarea pe care Dumnezeu i-o adresează, să poată găsi curajul de a spune „da”, să învingă truda în credința în Cristos și, în sfârșit, să poată oferi propria viață ca o cântare de laudă pentru Dumnezeu, pentru frați și pentru întreaga lume.

**LITANIA PENTRU VOCAȚII**

Doamne, miluiește-ne,

Cristoase, miluiește-ne,

Doamne, miluiește-ne,

*Cristoase, auzi-ne,*

*Cristoase, ascultă-ne,*

Tată din cer, Dumnezeule, *miluiește-ne pe noi.*

Fiule, Răscumpărătorul lumii, Dumnezeule, *miluiește-ne pe noi.*

Duhule Sfânt, Dumnezeule, *miluiește-ne pe noi.*

Sfântă Treime, un singur Dumnezeu, *miluiește-ne pe noi.*

Sfântă Marie, ***roagă-te pentru noi! \****

Sfântă Născătoare de Dumnezeu, \*

Sfântă Fecioară a fecioarelor, \*

Sfinte Mihail Arhanghelul, \*

Sfinte Gabriel, mesagerul planului divin al lui Dumnezeu, \*

Sfinte Rafael, însoțitor de drum, \*

Toți sfinții îngeri și arhangheli, ***rugați-vă pentru noi!***

Sfinte Petru, \*

Sfinte Paul, \*

Sfinte Andrei, \*

Sfinte Iacob, \*

Sfinte Ioan, \*

Sfinte Matei, \*

Sfinte Filip, \*

Sfinte Bartolomeu, \*

Sfinte Toma, \*

Sfinte Iacob al lui Alfeu, \*

Sfinte Iuda Tadeu, \*

Sfinte Simon, \*

Sfinte Matia, \*

Sfinte Marcu, \*

Sfinte Luca, \*

Sfinte Iosif, protectorul Sfintei Biserici, \*

Sfinte Ioan Maria Vianney, patronul preoților, \*

Sfinte Alois Gonzaga, patronul tinerilor, \*

Sfinte Alfons Maria de Liguori, patronul vocațiilor, \*

Sfinte Carol Borromeu, patronul seminariștilor, \*

Sfinte Tarciziu, patronul ministranților, \*

Sfânta Maria Goretti, patroana adolescenților, \*

Fericite Carlo Acutis, ocrotitor al tineretului, \*

Fericită Veronica Antal, \*

Fericite Anton Durcovici, \*

Fericite Vladimir Ghica, \*

Fericite Ieremia Valahul, \*

Toți sfinții și sfintele lui Dumnezeu, *rugați-vă pentru noi!*

Prin milostivirea ta, ***trimite, Doamne, lucrători în secerișul tău!****\*\**

Prin bunătatea ta, \*\*

Pentru rugăciunile aprinse și sacrificiile poporului tău, \*\*

Pentru celebrarea jertfei euharistice, \*\*

Prin intermediul tuturor îngerilor și al sfinților, \*\*

Pentru sfințirea familiei, \*\*

Pentru părinții generoși care se deschid față de viață, \*\*

Pentru preoții și persoanele consacrate care luptă pentru sfințenie, \*\*

Pentru dorința noastră de fidelitate față de propria credință, \*\*

Pentru ca tinerii să caute să trăiască adevărul în Cristos, ***Doamne, stăpânul viei, ascultă-ne!****\*\*\**

Pentru ca tinerii să caute voința lui Dumnezeu în viețile lor, \*\*\*

Pentru ca tinerii să asculte chemarea lui Dumnezeu de a-și încredința propria viață în slujba Bisericii, \*\*\*

Pentru ca toți preoții și persoanele consacrate să fie reînnoiți de Duhul Sfânt pentru noua evanghelizare, \*\*\*

Pentru ca episcopii să se simtă întăriți în misiunea lor de păstori ai Bisericii, \*\*\*

Pentru ca întotdeauna să ne rugăm și să promovăm vocațiile, \*\*\*

Pentru ca cei care se simt chemați la Sfânta Preoție și la viața consacrată să răspundă cu generozitate, \*\*\*

Pentru cei care urmează să primească slujirea de lectori și acoliți să fie întăriți de Duhul Sfânt în drumul către Sfânta Preoție, \*\*\*

Ca să luminezi pe Sfântul Părinte, pe episcopi și pe preoți, ***te rugăm, ascultă-ne!****\*\*\*\**

Ca să reînnoiești în Biserica ta credința, speranța și iubirea, \*\*\*\*

Ca să întărești Biserica ta în încercări și în timpuri grele, \*\*\*\*

Ca să binevoiești a da tuturor popoarelor lumii pace și libertate, \*\*\*\*

Ca să binevoiești a umple sufletele noastre de dragoste și milă, \*\*\*\*

Ca să binecuvântezi pe toți aceia care ne fac bine, \*\*\*\*

Ca să binevoiești a ne da harul să rămânem credincioși în slujirea ta, \*\*\*\*

Ca să binevoiești a ne da harul să fim pregătiți la venirea ta, \*\*\*\*

Ca să binevoiești a da odihnă veșnică tuturor credincioșilor răposați, \*\*\*\*

*Mielul lui Dumnezeu, care iei asupra ta păcatele lumii,* ***iartă-ne, Doamne!***

*Mielul lui Dumnezeu, care iei asupra ta păcatele lumii,* ***ascultă-ne, Doamne!***

*Mielul lui Dumnezeu, care iei asupra ta păcatele lumii,* ***miluiește-ne pe noi!***

**C.** *Secerișul este mare, lucrătorii sunt puțini.*

**T.** *Trimite, Doamne, lucrători în secerișul tău.*

***Să ne rugăm:***

Isuse, bunule păstor, tu ne chemi să ne folosim fiecare darurile primite pentru a întări trupul tău mistic. Vrem să te urmăm acolo unde tu vrei să îndrepți pașii noștri. Te rugăm, trimite lucrători în secerișul tău pentru ca evanghelia să fie vestită, săracii să fie slujiți cu iubire, cei bolnavi să fie alinați, iar poporul tău să fie întărit prin sfintele sacramente. Fă-ne docili pentru ca să-l lăsăm pe Duhul Sfânt să acționeze în noi. Tu care viețuiești și domnești în toți vecii vecilor. Amin.

**Cântec:**

1. Ce plăcut e, Doamne sfinte,  
   ca în preajma ta să stăm,  
   să simțim a ta iubire,  
   când venim să te-adorăm.

Iar când răul ne cuprinde  
și dușmanii dau atac,  
alergăm atunci la tine  
și tu ne primești cu drag.

1. Ce plăcut e, o Isuse,  
   când în fața ta venim,  
   și ca unui bun prieten,  
   ție ne destăinuim.

Chiar de ne apasă vina,

c-am călcat voința ta,

tu ne ierți, ne chemi la tine,

pentru a ne îndrepta.

**REF: Tu ești plin de bunătate,  
tu ești dulcele surâs,  
tu ne vindeci neputința  
și ne-nalți spre paradis.**

**RUGĂCIUNEA CREDINCIOȘILOR**

**Ne-am născut pentru a-l cunoaște, a-l iubi și a-l sluji pe Dumnezeu. Doar fidelitatea față de această vocație fundamentală ne poate oferi pacea. Să ne rugăm pentru a fi demni de chemarea noastră și să spunem împreună.**

***R. Doamne ascultă-ne!***

* Pentru Sfântul nostru Părinte Papa Leon al XIV-lea și pentru toți liderii Bisericii, ca ei să poată promova vocații bune, spre un apostolat nou și rodnic al timpului nostru. **R.**
* Pentru noi înșine, ca să putem promova și încuraja vocațiile la preoție, la viața consacrată și căsătorie, astfel încât Biserica noastră să poată crește, prospera și să se îmbogățească în timp. **R.**
* Pentru tinerii noștri, ca ei să găsească în Cristos, în preoți, în persoanele consacrate și în familiile creștine un adevărat izvor de bogăție spirituală care să îi ajute să nu întoarcă spatele chemării Domnului. **R.**
* Pentru cei bolnavi, ca prin grija noastră atât medicală, cât și spirituală, să poată experimenta mâna vindecătoare a lui Dumnezeu. **R.**
* Pentru cei răposați, care și-au dus munca la îndeplinire în această lume, ca ei să poată primi recompensa pentru munca lor din această viață. **R.**

**Tată ceresc, în Cristos, Fiul tău, ne-ai oferit modelul Păstorului adevărat, care-și dă viața pentru turma sa. Ajută-ne să ascultăm mereu vocea sa și să umblăm pe urmele sale în adevăr și iubire. Așa te rugăm prin același Cristos Domnul nostru. Amin.**

**Refren: Nu-ți fie teamă, Domnu-i cu tine**

**În încercare singur nu ești.**

**Nu-ți fie teamă, Domnu-i cu tine**

**Tot ce îți cere e să iubești.**

**Invocații:**

* Vocația, ca viață, se maturizează numai prin fidelitatea de fiecare zi. Fidelitatea se alimentează în lumina fidelității lui Dumnezeu. Primele cuvinte care i-au fost adresate în vis Sfântului Iosif au fost invitația de a nu se teme, pentru că Dumnezeu este fidel față de promisiunile sale. **R:**
* Nu te teme: sunt cuvintele pe care Domnul le adresează și ție, dragă soră, și ție, dragă frate, atunci când, deși printre incertitudini și șovăieli, simți că nu mai poate fi amânată dorința de a-i dărui lui viața. Sunt cuvintele pe care ți le repetă atunci când, acolo unde te afli, în mijlocul încercărilor și neînțelegerilor, lupți pentru a urma în fiecare zi voința sa. **R:**
* Nu te teme: sunt cuvintele pe care le redescoperi atunci când, de-a lungul drumului chemării, te întorci la prima iubire. Sunt cuvintele care, ca un refren, însoțesc pe cel care spune „da” lui Dumnezeu, un „da” pentru fiecare zi. **R:**

**Rugăciune de final:**

Isuse, Bunule Păstor, tu ne chemi să folosim fiecare darurile primite pentru a întări trupul tău mistic. Vrem să te urmăm, acolo unde tu vrei să îndrepți pașii noștri.

Te rugăm, trimite lucrători în secerișul tău pentru ca evanghelia să fie vestită, săracii să fie slujiți cu iubire, cei bolnavi să fie alinați, iar poporul tău să fie întărit prin sfintele sacramente.

Dăruiește-i Bisericii tale laici tot mai responsabili și implicați, precum și numeroase vocații la preoție și la viața consacrată, care să colaboreze la zidirea împărăției lui Dumnezeu în lume.

Fă-ne docili pentru ca să-l lăsăm pe Duhul tău Sfânt să acționeze în noi. Tu care viețuiești și domnești în toți vecii vecilor. Amin.

**Binecuvântarea finală**

Toți să adorăm fierbinte

marea taină din altar;

Ce-a fost scris în Legea Veche

facă loc la noul dar;

ce e peste simț și minte

să ne dea-al credinței har.

Tatălui dați închinare,

Cinste, laudă și cânt;

Fiului, fără-ncetare,

Slavă-n cer și pe pământ;

Pururi binecuvântare

Fie Duhului preasfânt. Amin

**C.** Tu le-ai dat lor pâine cerească, aleluia!

**P.** Având în sine orice plăcere, aleluia!

***Să ne rugăm:***

Dumnezeule, care ne-ai lăsat în acest sacrament minunat memorialul morții și învierii tale, dă-ne, te rugăm, harul ca astfel să cinstim sfântul mister al trupului și sângelui tău, încât să simțim necontenit în noi roadele răscumpărării tale. Tu, care viețuiești și domnești în vecii vecilor. Amin

**Lăudați-l pe Domnul neamurilor, Lăudați-l toate popoarele.**

**Osana, osana, osana Fiului lui Dumneze**u

*Căci peste noi a revărsat Domnul veșnica lui milostivire.*

*și adevărul Domnului rămâne întotdeauna.*

*Slavă Tatălui, și Fiului, și Sfântului Duh,*

*precum era la început și acum și pururea*

*și în vecii vecilor. Amin.*

**Să adorăm în veci Preasfântul Sacrament!**

**Să adorăm în veci Preasfântul Sacrament!**